Ο **Ντιβάν Μανά** (παντζάμπι: ਦੀਵਾਨ ਮਾਨਾ, γενν. 1958) είναι επιφανής Ινδός εννοιολογικός καλλιτέχνης και φωτογράφος. Από το 2016 κατέχει τη θέση του επίτιμου προέδρου του παραρτήματος της Κρατικής Ακαδημίας Τεχνών στην ινδική πολιτεία του Παντζάμπ.

Βιογραφία
---------

Ο Μανά γεννήθηκε το 1958 στην κωμόπολη Μπαρέτα, στο Παντζάμπ της βόρειας Ινδίας και είναι εγκατεστημένος στο Τσαντίγκαρ. Μετά την ολοκλήρωση των σχολικών του υποχρεώσεων εισήχθη στο Κρατικό Κολέγιο Τεχνών του Τσαντίγκαρ, όπου σπούδασε γραφικές τέχνες και χαρακτική, αποφοιτώντας το 1982. Το ίδιο έτος έλαβε μέρος για πρώτη φορά σε ομαδική έκθεση, ενώ το 1986 πραγματοποίησε την παρθενική ατομική του, αμφότερες εντός συνόρων. Αναφέρεται μεταξύ των πρώτων χρονικά Ινδών καλλιτεχνών που εισήγαγαν την εννοιολογική τέχνη στον χώρο της φωτογραφίας. 

Το έργο του αναφέρεται ως ένας συνδυασμός ζωγραφικής, τεχνών του σώματος και ηθοποιίας και κατηγοριοποιείται σε τρεις διαδοχικές περιόδους: την πρώτη όπου επικρατεί η ασπρόμαυρη απόχρωση, τη δεύτερη που χαρακτηρίζεται από τις χρωματικές αντιθέσεις και την ύστερη όπου κυριαρχούν οι δημιουργίες μεταφορικού χαρακτήρα.

Κατά τη διάρκεια της καριέρας του, ο Μανά έχει πραγματοποιήσει ατομικές εκθέσεις και έχει συμμετάσχει σε αντίστοιχες ομαδικές τόσο στην Ινδία, όσο και στο εξωτερικό (σε χώρες όπως το Ηνωμένο Βασίλειο, η Γαλλία, η Πολωνία και η Γερμανία). Επιπλέον, δημιουργίες του βρίσκονται στις μόνιμες συλλογές διαφόρων ιδρυμάτων ανά την υφήλιο, όπως το Μουσείο Ασιατικής Τέχνης στο Βερολίνο, το Μουσείο Μοντέρνας και Σύγχρονης Τέχνης στο Σεντ Ετιέν, το Κρατικό Μουσείο και Πινακοθήκη στο Τσαντίγκαρ της Ινδίας κ.α. καθώς και σε ιδιωτικές συλλογές.

Για το έργο του έχει τιμηθεί με διάφορα βραβεία, όπως το κρατικό βραβείο της ινδικής Εθνικής Ακαδημίας Τεχνών και το βραβείο φωτογραφίας της Πανινδικής Εταιρείας Καλών Τεχνών και Χειροτεχνίας (δις).

Από το 2016 είναι επίτιμος πρόεδρος του παραρτήματος της Κρατικής Ακαδημίας Τεχνών στο Παντζάμπ. Στο παρελθόν έχει διατελέσει, μεταξύ άλλων, πρόεδρος της Κρατικής Ακαδημίας Τεχνών του Τσαντίγκαρ (2008-2015), καθώς και στέλεχος μουσείων και άλλων πολιτιστικών και εκπαιδευτικών ιδρυμάτων και επιτροπών, ενώ είχε ασχοληθεί για μερικά χρόνια με την υποκριτική.

Παραπομπές
----------

1. 1 2 3 4  «Biography». *diwanmanna.com* (στα Αγγλικά). Diwan Manna. Ανακτήθηκε στις 5 Δεκεμβρίου 2019.
2. 1 2 3  «Diwan Manna». *lalitkalachandigarh.com* (στα Αγγλικά). Chandigarh Lalit Kala Akademy-State Academy of Art. Ανακτήθηκε στις 5 Δεκεμβρίου 2019.
3. ↑  Tankha, Madhur (13 Σεπτεμβρίου 2006). «A unique combination». *thehindu.com* (στα Αγγλικά). The Hindu. Ανακτήθηκε στις 5 Δεκεμβρίου 2019.
4. 1 2  *Brasilia – Chandigarh – Le Havre. Portraits de villes. du 2 juin au 16 septembre 2007*, Musée Malraux Le Havre, 2007, σελ. 16.
5. 1 2 3  «Biodata». *diwanmanna.com* (στα Αγγλικά). Diwan Manna. Ανακτήθηκε στις 5 Δεκεμβρίου 2019.
6. 1 2  «Art is the Art of Going Beyond the Obvious». *betterphotography.in* (στα Αγγλικά). Better Photography. 5 Οκτωβρίου 2016. Αρχειοθετήθηκε από το πρωτότυπο στις 5 Νοεμβρίου 2016. Ανακτήθηκε στις 4 Δεκεμβρίου 2019.
7. ↑  Dhiman, Kuldip (10 Ιανουαρίου 2004). «Grappling with the turmoil within». *tribuneindia.com* (στα Αγγλικά). The Tribune. Ανακτήθηκε στις 5 Δεκεμβρίου 2019.
8. ↑  *India Today*, Aroon Purie for Living Media India Limited, 1996, vol. 21, σελ. 124.

Εξωτερικοί σύνδεσμοι
--------------------

* Πολυμέσα σχετικά με το θέμα  Diwan Manna στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 294275407
* LCCN: n2012215191

 |

 |